Тым часам у цэнтры Глуска таксама разгортваецца свята. Музыка, песні ў выкананні спачатку аматарскага аб’яднання “Зносіны”, пасля — артыстаў раённага Дома культуры, самадзейных спевакоў і выхаванцаў дзіцячай школы мастацтваў. Для дзяцей — батуты, атракцыёны, забаўляльная праграма. Хочаш што купіць — калі ласка, да гандлёвых палатак. Цікава было прайсціся і каля падвор’яў сельскіх гаспадарак раёна, можна было палюбавацца (і набыць, канешне) на прыгожыя сувеніры, зробленыя рукамі майстроў Заеліцкага Дома рамёстваў, педагогаў і выхаванцаў Цэнтра творчасці і Веснаўскага дома-інтэрната. Шматлюдна было на “салдацкай паляне”, дзе ўсе жадаючыя частаваліся “салдацкай” кашай.